সাহিত্য-মানস ধারাজলের মতো। পাষাণও রুদ্ধ করতে পারে না তার পথ। মাটির গভীরে গিয়ে ঠিকই উদগম ঘটায় সৃজনশীলতার চারাগাছটি। এ রকম নান্দনিক মন-কুঁড়ি বিকশিত হতে পারে পৃথিবীর যে কোন প্রান্তের জল-হাওয়ায়।  আমরা যারা অগণিত নদী আর অনেক সমুদ্র পার হয়ে আমেরিকায় এসেছি,  দেশপ্রীতি আর দেশের আলো-বাতাসও এনেছি সঙ্গে করে। যেখানেই আমরা, বাঙালিত্বের ছাপ সেখানেই। কি পোশাকে, কি খাবার-দাবারে আর কি চলায়-বলায়। মনে হয় এ দেশের পথের পাশে বাংলার দূর্বাঘাস, ধুতরা-ফুল, বাবলা আর বকুল গাছের দোলায়িত ব্যাকুলতায় দুলে ওঠে আমাদের হূদয়। পৃথিবীর কত দেশের মানুষই আছেন এই দেশে। তাদের ভাষার সংবাদপত্র বা সাহিত্যচর্চার চাঞ্চল্য তো তেমন চোখে পড়ে না। মনে হয় এই একটি কথাই দিনের আলোর মতো বলে দেয় আমাদের পরিচয় বাঙালির স্বকীয়তা।  আমেরিকার সাহিত্যচর্চার সবচেয়ে অবাধ মুখপত্র হচ্ছে নিউইয়র্ক থেকে প্রকাশিত সাপ্তাহিক  পত্রিকাগুলোর সাহিত্যপাতা। এই পাতা খুললে মনে হয় আমার বাংলার অগণিত প্রাণ তাদের হূদয়ের রক্তে লিখেছেন উজাড় করে। চেনা-জানা পরিচিত সুবাসের ফুলের মাঝখানেও সুগন্ধী রকমারি বনফুলের সুবাস আসে গুচ্ছ গুচ্ছ কবিতা থেকে। আলতো করে পাতা উল্টানোয় ফুলগুলোর সতেজ স্নিগ্ধ ঘ্রাণ অনুভব করি। কত নাম, কত হূদয়মন্থিত সব পঙ্ক্তিমালা। প্রেম, দেশপ্রেম, পাওয়া-না পাওয়ার বেদনাঘন আর্তিতে পুষ্পিত সব পঙ্ক্তি। এসব কবিতা, গল্প বা লেখা মানদণ্ডের মানরেখার কতটুকু কাছে বা দূরে সে বিচারে যাওয়ার পক্ষপাতী আমি নই। আমি উপভোগ করি এসব হূদয়-উৎসারিত কথামালা।  তাদের মনোভূমির সবুজ উপত্যকা, ঘাসফুল, মনো-নদীর জলের সঙ্গীত-মুখর কল্লোলই কাবু করে আমাকে। সাপ্তাহিক পত্রিকাগুলোর মধ্যে অন্যতম হল, ঠিকানাবাংলা পত্রিকা বাংলাদেশ এখন সময় ও বাঙালী। সুখের কথা, অধিকাংশ সাপ্তাহিক, সাহিত্য-পুষ্পের চারাগুলোয় অকৃপণ জল সিঞ্চন করছে। আগ্রহ, প্রেরণা আর উৎসাহের উৎসমূলে উর্বর মৃত্তিকার যে জোগান দিয়ে চলেছে তা মুগ্ধকর।  যেসব সাহিত্য পত্রিকা বা কবিতার কাগজ পরবাসের এই বৈরী হাওয়ায় দেশজ সাহিত্য ও নন্দনতত্ত্বের বাতাবরণ বিলোতে সক্ষম হয়েছে তাদের প্রচেষ্টা প্রশংসারও অধিক। কবি শামস আল  মমীনের সম্পাদনায় একসময় (১৯৯৭-৯৮) কবিতাবিষয়ক কাগজ আকার ইকার প্রকাশিত হতো নিউইয়র্ক থেকে। মৌলিক রচনার পাশাপাশি অনুবাদ-কবিতা সম্ভারে ভরে থাকত এর পাতাগুলো।  কবিতা জায়গা পেত শেখ সিরাজুল ইসলাম সম্পাদিত ম্যাগাজিন স্বদেশ-এ (আকার ইকারের সমসাময়িক)। সে সময় মুহিত চৌধুরী সম্পাদনা করতেন সাহিত্য-সংস্কৃতিবিষয়ক ত্রৈমাসিক ম্যাগাজিন শিকড়। এর সহ-সম্পাদক ছিলেন কবি মালেক ইমতিয়াজ। ২০০০ সালের দিকে আফরোজ পারভীনের সম্পাদনায় প্রকাশিত বিনোদন ম্যাগাজিন আনন্দ প্রকাশ করত কবিতা, গল্প ও ধারাবাহিক উপন্যাস।  নিউ ইয়র্ক  থেকে ১৯৯৭ সালে যাত্রা শুরু করে কবি হাসান আল আবদুল্লাহ সম্পাদিত আন্তর্জাতিক দ্বিভাষিক কবিতার কাগজ শব্দগুচ্ছ। ইংরেজি ও বাংলা উভয় ভাষায় প্রকাশিত কবিতাগুলো বাংলা কবিতার বিশ্বায়নে অনন্য ভূমিকা রাখছে। দীর্ঘ এক যুগ ধরে এই নন্দিত পত্রিকাটি বৈশাখের বাতাসের মতো উদ্দামতা নিয়ে আমেরিকায় শুধু নয় দুই বাংলার কবিতার অঙ্গনে রয়েছে দারুণভাবে।  সম্প্রতি কবি নাজনীন সীমন এনওয়াইনিউজ৫২ডটকম নামে একটি অনলাইন পত্রিকা সম্মাদনা করছেন। এতে সাহিত্য বিভাগে ছাপা হয় কবিতা, গল্প বা সাহিত্য-আলোচনা। ক্যালিফোর্নিয়ার সিলিকন ভ্যালি থেকে  প্রকাশিত হয় মাসিক পড়শী (বর্তমানে অনলাইন)। গল্প, কবিতা, সমসাময়িক বিষয়, রাজনৈতিক, সামাজিক ও সাংস্কৃতিক অঙ্গন নিয়ে সাজানো থাকে এর প্রতিটি সংখ্যা।  যাদের সাহিত্যকর্ম ও কবিতাপুঞ্জের আলোয় আমেরিকার দিগন্ত ঝলমলে হয়ে আছে তাদের মধ্যে কবি শহীদ কাদরী অগ্রগণ্য। আছেন ড. জ্যোতিপ্রকাশ দত্ত ও দিলারা হাশেম। আরও যারা শত ব্যস্ততা আর প্রতিকূলতা পেরিয়ে নিরলস কবিতাচর্চায় নিরত তারা হলেন কাজী ফয়সাল আহমেদ, শামস আল মমীন, হাসান আল আবদুল্লাহ, সলিমুল্লাহ খান, ফখরুজ্জামান চৌধুরী, তমিজউদ্দীন লোদী, ফকির ইলিয়াস, খন্দকার জাহাঙ্গীর,  আমিনুর রশীদ পিন্টু, বদিউজ্জামান নাসিম, ইকবাল হাসান, আলম খোরশেদ, মঈনউদ্দিন মুনশী, মালেক ইমতিয়াজ, যোহরা হাসীন, ওমর শামস, রুকসানা রূপা, নাজনীন সীমন, ফারহানা ইলিয়াস তুলি, ফারুক আজম, সৈয়দ কামরুল, এহসান ইমদাদ, হোমায়রা আহমেদ, রবিউল হাসান, সালাউদ্দিন আহমেদ, ফরিদা সরকার, সৌম দাশগুপ্ত, সোহেল হামিদ, মুহিত চৌধুরী, সুরাইয়া খানম, ফেরদৌস সাজেদীন, ধনঞ্জয় সাহা, ফরিদা মজিদ, হায়দার খান, মনি মোজাম্মেল, আবু সাঈদ শাহীন, ফখরুল আজীজ, আবদুল্লাহ ফিরোজ, মুনিয়া মাহমুদ, নাজিমউদ্দীন নাজিম, অনন্ত আহমেদ, অসীম কুমার সাহা, হাসান আহমেদ, এম  আকাশ প্রমুখ। সাহিত্যের অন্যান্য শাখা যাদের ফল-ভারে আনত তারা হলেন প্রাবন্ধিক হাসান ফেরদৌস, গবেষক ড. মুহাম্মদ আবুল কাশেম ও উপন্যাসিক মোজাম্মেল হোসেন মিন্টু প্রমুখ।  মনে করি সাহিত্যের দেশ সীমানা-সিদ্ধ নয়। বাতাস আর মেঘের মতোই অবাধ ও অনাবিল এর চলা। এক্ষেত্রটি অভিবাসে আরও সমৃদ্ধ হতে পারত যদি সম-মানসের মানুষের মধ্যে নদী-সমুদ্রের সম্পর্ক সমাসীন থাকত। এক আকাশের বৃষ্টি বাছ-বিচার করে বর্ষিত হয় না নির্দিষ্ট কোন জমিনে। জলজ ভালোবাসা সমান বিলিয়ে যায় তা। সাহিত্য-আকাশ তাই বাতাসের অদৃশ্য সীমারেখায় কে বাঁধতে পেরেছে? তবুও  কেউ কেউ স্ব স্ব বিশ্বাস আর পছন্দের বলয়ে বন্দি হতে চাচ্ছেন। দেশের বাইরে বৃহত্তর অঙ্গনে দিনে দিনে ভরে উঠছে সাহিত্য-ফসলের গোলাঘর। তাতে সবার রয়েছে তিল তিল অবদান। কারও কারও এসব বিষয়ের লেখাতেও একমুখিনতা দেখতে পাওয়া যায়। এ রকম দীনতা থেকে দ্রুত বেরিয়ে আসতে হবে আমাদের। তবেই আমেরিকার বাংলা সাহিত্য অন্যান্য দেশের সাহিত্যসেবীর মতো বাংলা সাহিত্যের সুবৃহৎ ভাণ্ডার সমৃদ্ধতর করে তুলতে আরও অধিক ভূমিকা রাখতে সক্ষম হবে।  সাউথ ইসটন, ম্যাসাচুসেটস্  ---------------------------------------রেজা নুর 